இந்நிலையில் தி.மு.க எம்.எல்.ஏ கார்த்திக் தொடுத்த பொதுநல வழக்கில், ' அனுமதியின்றி பொதுமக்களுக்கு இடையூறாக வைக்கப்பட்டிருக்கும் பிளெக்ஸ்களையெல்லாம் உடனே அகற்ற வேண்டும்' என்று தீர்ப்பளித்தது சென்னை உயர்நீதிமன்றம். நீதிமன்ற உத்தரவுக்குப் பிறகு, ‘அனுமதியின்றி வைக்கப்பட்டுள்ள விளம்பர பலகைகளை ஆய்வுசெய்து அகற்ற வேண்டுமென உத்தரவு பிறப்பித்து ஆணை வெளியிட்டார் மாநகராட்சி ஆணையர். நீதிமன்ற உத்தரவை மதித்து மாநகராட்சி ஆணையர் உத்தரவு பிறப்பித்தாலும், கோவை போலீஸ் கமிஷனரோ, அ.தி.மு.கவினர் வைத்துள்ள பிளெக்ஸ்களுக்கு போலீஸ் பாதுகாப்பு கொடுத்திருக்கிறார். ஆம்! 18 பிளெக்ஸ்களுக்கு ஒரு போலீஸ் வீதம் சிட்டிக்குள் இருக்கும் ஒட்டுமொத்த பிளெக்ஸ்களுக்கும் பலத்த பாதுகாப்பு கொடுக்கப்பட்டிருக்கிறது.